《次韵子瞻游甘露寺》
宋代·苏辙

去国日已远，涉江岁将阑。
东南富山水，跬步留清欢。
迁延废行迈，忽忘身在官。
清晨涉甘露，乘高弃征鞍。
超然脱阛阓，穿云抚朱栏。
下视万物微，惟觉沧海宽。
潮来声汹汹，望极空漫漫。
一一渡海舶，冉冉移樯竿。
水怪时出没，群嬉类豭羱。
幽阴自生火，青荧复谁钻。
石头古天险，凭恃分权瞒。
疑城曜远目，来骑惊新观。
聚散定王业，成毁犹月团。
金山百围石，岌岌随涛澜。
犹疑汉宫廷，屹立承露盘。
狂波恣吞噬，万古嗟独完。
凝眸厌滉漾，绕屋行盘跚。
此寺历今古，遗迹皆龙鸾。
孔明所坐石，牂?历非人刊。
经霜众草短，积雨青苔寒。
萧翁嗜佛法，大福将力干。
坡陁故镬在，甲错苍龙蟠。
卫公秉节制，佛骨埋金棺。
长松看百尺，画像留三叹。
新诗语何丽，传读纸遂刓。
嗟我本渔钓，江湖心所安。
方为笼中闭，仰羡天际抟。
游观惜不与，赋咏嗟独难。
俸禄藉升斗，齑盐嗜咸酸。
何时扁舟去，不俟官长弹。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。